钦定古今图书集成/方舆汇编/边裔典/第100卷 > 《琉球使略》 > 《送高肃卿使琉球》明·应大桂
## 钦定古今图书集成/方舆汇编/边裔典/第100卷 > 《琉球使略》 > 《送高肃卿使琉球》明·应大桂

烂烂封章临海外，翩翩使节出皇州。天连远水孤帆
晓，地入蛮林万里秋。专对自能尊国体，壮心应不动
乡愁。明年黄菊披离日，预酿芳樽待共酬。

《春明梦馀录》：礼部尚书夏言进使琉球录疏，祠祭清
吏司案，呈奉本部送礼科抄出吏部等衙门左给事
中等官陈侃等题。“切念臣等奉命往琉球国封王，行
礼既毕，因待风坐三阅月而后行，无所事事；因得访
其山川、风俗、人物、起居之详，遂成一录。录之意，大略
有二。臣等初被命时，礼部查封琉球国旧案，因曾遭
‘回禄之变，烧毁无存。其颁赐仪物等项，请查于内府
各监局’”而后明福建布政司亦以年久卷案为风雨毁坏，其造船并过海事宜，皆访于耆民之家得之。至
于交际礼仪，无从询问，特令人至前使臣家，询其所
以，亦各雕丧，而不知后海道往来，皆赖夷人为之，用
其礼仪曲折。臣等临事斟酌，期于不辱而已。因恐后
之奉使者亦如今日，故著为此录，使之有征。又尝念
国家大一统之治，则必有信史以载内外之事。如《大
明一统志》者。中载琉球之事，有云：落漈者，水移下不
回也；舟漂落，百无一回。臣等尝惧乎此迳过，不遇是
险，自以为大幸。至其国而询之，皆不知有其水，则是
无落漈水明矣。又云：“王所居壁下，多聚髑髅以为佳。”
臣等尝疑乎此，意其国王凶悍而不可与言也。至王
宫时，遍观壁下，亦皆累石。国王循循雅饬，若儒生然；
在彼数月，虽国人亦不见其相杀，又何尝以髑髅为
佳哉！是志之所载皆讹也。不特志书为然，杜氏《通典》
《集事渊海》《裸虫录》《星槎胜览》等书，凡载琉球事者，询
之百“无一寔。若此者何也？盖琉球不习汉字，原无志
书；华人未尝亲至其地，胡自而得其真也？以讹传讹，
遂以为志，何以信今而传后？故集群书而订正之，兼
以夷语、夷字并附于后，实不足以上呈睿览。但念海
外之事，知之者寡；一得之愚，或可以备史馆之采择。
伏唯陛下恕其狂僭，下之礼部详议施行”等因。奉圣
旨：“礼部看了来说。”看来琉球远在海滨，华人鲜至其
地，是故国俗土风，知之者寡。今按《一统志》等书所记，
事本传闻，殊觉未尽者。据给事中陈侃等亲历其地，
目击其事，山川风俗之殊，往来见闻，悉出《实录》。因采
辑事迹，撰述成书。既以订载籍之所未尽，且俾后之
奉使者有所考据。足见各官留心使职，诚可嘉尚，似
应俯从所请。合无候命下之日，本部将所进使《琉球
录》付之史馆，以备他日史馆采集。

《明外史·琉球传》：“成化五年，贡使蔡璟言，祖父本福建
南安人，为琉球通事，传至璟，擢长史，乞如制赐诰赠，
封其父母。”章下礼官，以无例而止。明年，福建按察司
言：“贡使程鹏至福州，与指挥刘玉私通货贿，并宜究
治。”命治玉而宥鹏。